कोलकाताः भ्रूण के निर्यात जैसे गंभीर विषय को पूरी शिद्दत से उठाने वाली बांग्ला फ़ीचर फ़िल्म "एक्सपोर्टः मिथ्या किन्तु सत्य" में हिन्दी के सुपरिचत कवि-पत्रकार डॉ.अभिज्ञात ने अभिनय किया है। इस फिल्म में न सिर्फ़ उन्होंने एक कवि की भूमिका निभाई है बल्कि स्वयं अपनी हिन्दी कविता सुनाई है। अपने नये कवि संग्रह 'खुशी ठहरती है कितनी देर' में संग्रहित कविता 'करतूतें' का कुछ अंश उन्होंने इसमें पढ़ा है। सोमवार 13 फरवरी 2012 को कोलकाता के 'नेचर पार्क' में उन्होंने फिल्म की अपनी शूटिंग पूरी की। अपने छात्र जीवन में डॉ.अभिज्ञात रंगमंच से जुड़े थे और उस दौर में उन्होंने अभिनय और नाट्य निर्देशन किया था। उसके कुछ वर्ष बाद उन्होंने एक बांग्ला धारावाहिक 'प्रतिमा' में अभिनय किया था और एक डॉक्टर की भूमिका निभाई थी। अब वे स्वयं अपने चरित्र को ही बड़े परदे पर साकार कर रहे हैं।